Didirišwa tša go ithuta Beibele
Tirelo ya Rena ya Mmušo
Ditaba go ya ka Dinaga
Tša Molao go ya ka Dinaga
Dipotšišo Tšeo di Botšišwago Kudu ka Dihlatse tša Jehofa
Mediro ya Dihlatse tša Jehofa
Lefaseng ka Moka
Tše di latelago
Dihlatse tša Jehofa
Dilo tše di Lego Gona
Dikgatišo tše di Lego Gona
Jesu o be a dutše a nea barutiwa ba gagwe keletšo e botse ya mabapi le go diriša mahumo a dilo tše di bonagalago. Eupša barutiwa ba gagwe ga se bona feela bao ba theeditšego. Bafarisei le bona ba gona moo, gomme ba swanetše go kgongwa kudu ke keletšo ya Jesu. Ka baka la’ng? Ka gobane ke “barati ba tšhelete.” Ge ba ekwa seo Jesu a se bolelago, “ba [a] mo šinyalalela.”—Luka 15:2; 16:13, 14.
Lega go le bjalo, seo ga se tšhoše Jesu. O re go bona: “Ke lena bao le ipolelago gore le lokile pele ga batho, eupša Modimo o tseba dipelo tša lena, gobane seo batho ba bonago e le se segolo, ke selo sa makgapha mahlong a Modimo.”—Luka 16:15.
Ke kgale Bafarisei ba ‘godišwa ke batho,’ eupša bjale ke nako ya gore dilo di fetoge, di tšee lemanoga le lengwe. Batho ba ba godišwago kudu bao ba humilego ka dilo tša lefase, bao ba nago le matla dipolitiking le tutuetšo bodumeding ba swanetše go kokobetšwa. Batho feela bao ba lemogago go nyaka ga bona dilo tša moya ba tla godišwa. Jesu o bolela phaa gore phetogo e kgolo e a direga, o re:
“Molao le Baporofeta di bile gona go fihla go Johane. Go tloga ka nako yeo go ya pele, Mmušo wa Modimo o bolelwa e le ditaba tše dibotse, gomme mohuta o mongwe le o mongwe wa motho o phegelela go tsena go wona. Ruri, go bonolo gore legodimo le lefase di fete go e na le gore karolwana e tee ya tlhaka ya Molao e se ke ya phethagatšwa.” (Luka 3:18; 16:16, 17) Mantšu a Jesu a bontšha bjang gore phetogo yeo e a direga?
Bjale Jesu o anega seswantšho seo se gatelelago bogolo bja phetogo yeo e diregago. Se mabapi le banna ba babedi—bao yo mongwe le yo mongwe wa bona maemo a gagwe a fetogago ka tsela e makatšago. Ge o dutše o ela hloko seswantšho se, gopola gore gare ga bao ba theeditšego go na le Bafarisei bao e lego barati ba tšhelete bao ba godišwago ke batho.
Jesu o re: “Go be go na le mohumi yo mongwe yo a bego a fela a apara seaparo sa mmala o mophepolo le sa linene, a ipshina ka mahumo a gagwe letšatši le letšatši. Eupša mokgopedi yo mongwe yo a bitšwago Latsaro o be a fela a bewa kgorong ya gagwe, a tletše dišo a bile a kganyoga go khorišwa ke dilo tše di wago tafoleng ya mohumi. Ee, dimpša le tšona di be di etla di latswa dišo tša gagwe.”—Luka 16:19-21.
Baetapele ba bao ba ikgogomošago ba bahumi ba lebelela bjang batho feela? Ka lenyatšo ba ba bitša am ha·’aʹrets, goba batho ba naga (lefase), bao ba sa tsebego Molao goba bao ba sa swanelwego ke go o rutwa. (Johane 7:49) Seo se bonagatša boemo bja “mokgopedi yo mongwe yo a bitšwago Latsaro,” yo a kganyogago “dilo tše di wago tafoleng ya mohumi.” Go swana le Latsaro yo a tletšego dišo, batho feela ba lebelelwa fase go le bjalo ka ge eka ga ba kgahle Modimo.
Boemo bjoo bjo bo nyamišago bo bile gona ka nako e telele, eupša Jesu o a tseba gore go fihlile nako ya gore go direge phetogo e kgolo boemong bja bao ba swanago le monna wa mohumi le bao ba swanago le Latsaro.
Jesu o tšwela pele go hlalosa phetogo ye e makatšago yeo e diregago maemong a bona. O re: “Bjale ge nako e dutše e feta, mokgopedi a hwa gomme a rwalwa ke barongwa a išwa sehubeng sa Aborahama. Mohumi le yena a hwa gomme a bolokwa. Ge a le Bodulabahu, a emišetša mahlo a gagwe godimo a le bohlokong, a bona Aborahama a le kgole gomme Latsaro a le sehubeng a na le yena.”—Luka 16:22, 23.
Jesu o sa tšwa go šupa phetogo ya boemo ka go bolela gore “Molao le Baporofeta di bile gona go fihla go Johane. [Eupša] go tloga ka nako yeo go ya pele, Mmušo wa Modimo o bolelwa e le ditaba tše dibotse.” Ka gona, boboledi bja Johane le Jesu Kriste bo dira gore mohumi le Latsaro ba hwe maemong goba boemong bja bona bja pele, gomme ba thabela maemo a mafsa a tšwago go Modimo.
Ke kgale ba sehlopha sa bao ba ikokobeditšego goba bao ba diilago se tingwa ditaba tša moya. Eupša ba a thušwa e bile ba arabela molaetšeng wa mabapi le Mmušo woo pele o bolelwago ke Johane Mokolobetši ke moka wa bolelwa ke Jesu. Peleng, ba ile ba swanelwa ke go ikhoriša ka marathana a ‘dilo tše di wago tafoleng ya moya’ ya baetapele ba bodumedi. Bjale ba fepša ka ditherešo tše bohlokwa tša Mangwalo, kudukudu dilo tše di makatšago tšeo Jesu a di hlalosago. Go ba bjalo ka ge eka ba feleletša ba le boemong bjo bo amogelegago mahlong a Jehofa Modimo.
“Ngwanaka, gopola gore o be o na le dilo tša gago tše dibotse nakong ya ge o be o phela, fela Latsaro yena o be a welwa ke dilo tše mpe. Lega go le bjalo, yena o a homotšwa mo, eupša wena o tlalelong. Le gona ka ntle ga dilo tše ka moka, go epilwe lengope le legolo magareng ga rena le lena, moo e lego gore bao ba nyakago go tshelela go lena ba tloga mo ga ba kgone, le gona batho ba ka se tshele go tšwa moo go tla go rena.”—Luka 16:25, 26.
Ruri ke mo go swanetšego gore phetogo e bjalo e makatšago e direge! Phetogo ye e swana le go fetoga ga boemo magareng ga baetapele ba bodumedi bao ba ikgogomošago le batho ba ikokobetšago bao ba amogelago joko ya Jesu gomme ba feleletša ka go lapološwa le go fepša moyeng. (Mateo 11:28-30) Phetogo ye e tla bonagala kudu dikgweding tše sego kae ge kgwerano ya Molao e tšeelwa legato ke kgwerano e mpsha. (Jeremia 31:31-33; Bakolose 2:14; Baheberu 8:7-13) Ge Modimo a tšhollela moya o mokgethwa go bahlanka ba gagwe letšatšing la Pentekoste ya 33 C.E., go tla ba molaleng gore barutiwa ba Jesu ke bona ba amogelwago ke Modimo, e sego Bafarisei le bagwera ba bona ba badumedi.
Go na le phapano efe magareng ga boemo bja baetapele ba bodumedi ba Bajuda le bja batho feela?
Ka ge Jesu a bontšha, ke phetogo efe yeo e diregago go thoma ka bodiredi bja Johane?
Ke bomang bao ba swanago le mohumi seswantšhong sa Jesu, gomme ke bomang bao ba swanago le Latsaro?
Phapano e kgolo yeo e lego gona magareng ga baetapele ba bodumedi le barutiwa ba Jesu e tla bonagala kudu neng?
Ntšha Moneelo wa go Thekga Modiro wa Rena wa Lefase ka Bophara
BOKGOBAPUKU BJA INTHANETENG